﻿﻿ ברסלב סיטי - האתר של חסידות ברסלב | Breslev City - מאז שחזרתי בתשובה, חברותי לכיתה לא מפסיקות לצחוק עלי
לכבוד כ"ק מוהרא"ש שליט"א שלום. אני בת שבע עשרה וחצי. לפני שנה וחצי התחלתי להתחזק, ובתחילת השנה התחלתי ללכת בצניעות מלאה לבית הספר החילוני שבו הייתי נמצאת. במשך כחצי שנה הייתי שם, כולם צחקו עלי, המורות והתלמידים כולם כאחד. באיזשהו שלב נשברתי ועברתי לבית ספר חרדי בית יעקב לחוזרות בתשובה. מאז שהגעתי לשם הבנות לא מפסיקות לרדת עלי, והן כל הזמן מדברות עלי לשון הרע. אני כל יום מתפללת לה' שיתנני לחן וחסד בעיני אנשים שאוכל להסתדר בחברה. ברצוני לדעת מה זה אומר שאני סביב אנשים וכל הזמן מדברים עלי לשון הרע? חלק אמרו לי שמקנאים ומשום כך זה קורה.
שלום רב אל נורית תחי'
את צריכה להתחזק ביתר שאת ויתר עוז שזכית לחזור בתשובה שלימה, כי כך אמרו חכמינו הקדושים (ברכות לד.) במקום שבעלי תשובה עומדים שם אין צדיקים גמורים יכולים לעמוד, ולכן את צריכה להיות חזקה בעצמך, ולבנות את הבטחון עצמי שלך, ולא להתבלבל משום בריה שבעולם, רביז"ל אמר (ספר המדות אות ניאוף חלק ב' סימן י"ד) מי שעוצר עיניו מראות ברע על ידי זה ניצול מבזיונות.
והפירוש הפשוט הוא, אם לא מסתכלים על הזולת מה שהוא אומר עלי, על ידי זה ניצולין מבזיונות, לא צריכים להסתכל על אחרים כלל, מה יש לך עם אחרות? את צריכה להתחזק באמונה פשוטה בו יתברך ולקיים את מצוותיו יתברך בשמחה עצומה, ותראי שבלסוף תישאי חן בעיני כל רואיך, ולא יקח הרבה זמן שתוכלי לבנות בית נאמן בישראל, ותהיי הכי מאושרת בחייך, את צריכה לישא חן רק בעיניו יתברך, ולא בעיני בשר ודם, כי אם תישאי חן בעיניו יתברך ממילא כבר תישאי חן בעיני בשר ודם, ואמר רביז"ל (ספר המדות אות חן סימן ו') כשתעביר על מדותיך תמצא חן.
ולכן את לא צריכה להיות עקשנית, אלא תלכי בדרכך ובדרכי נועם, ואז תמצאי חן בעיני כל רואיך, והקדוש ברוך הוא ישפיע לך דעת ושכל, ושום דבר לא יוכל לשבור אותך.